Sandhya Hasswani

D **Sandhya Hasswani** (* 1987 z Bad Säckige) isch e Schurnalischti un Dialäktdichteri us em Hotzewald.

## Lääbe
D Hasswani isch z Säckige as Dochter vun ere änglisch-dytsche Mueter un eme indische Vater uf d Wält chuu un z Herrischried uf em Hotzewald ufgwachse. Ab 1998 isch si z Säckige uf s Scheffel-Gimnasium gange un het dert anne 2007 Abitur gmacht. Si het an ere private Färnhochschuel z Darmstadt Literatur un Schurnalismus studiert un isch derno Schurnalischti wore. Si schrybt as freii Mitarbaiteri fir dr Sidkurier un di Badisch Zytig. Si isch ghyrote mit em Harmeet Singh Hasswani-Kooner un het mit ihm zwai Chinder. D Sandhya Hasswani wohnt mit ihre Familie z Herrischried.

D Hasswani schrybt uf Hochdytsch un im Hotzewälder Alemannisch. Glehrt het si s Alemannisch in dr Chinderschuel un dr Grundschuel un vu ire Gotte. 

Anne 2013 isch si bim bade-wirttebärgische Literaturwettbewerb „Jugend auf dem Land“ fir ihri Gschicht „4 PS – halbstark unterwegs“ mit ere Ehreurkund uuszaichnet wore.

Anne 2015 het si bim Gerhard-Jung-Wettbewärb mitgmacht un het dert e zweete Bryys in dr Kategory „Lyrik“ gwunne. Drei Johr speter het si wider mitmacht un mit ihre Szene „Heb Sorg uff dini Sproch“ in dr Kategory „Spiil“ dr 1. Bryys gwunne.

Fir dr Hotzewaldkaländer 2018 het d Sandhya Hasswani zwelf Verzellige gschribe mit gschichtlige Eraignis, Sage un Legände us dr Region, illuschtriert vum Markus Olivieri un dr Kristine Gelderbloom. Si het do hischtorischi Sage nooverzellt. Au dr Dodtmiser Jubiläumskaländer hän die drei gstaltet, mit Verzellige vu dr Hasswani un Bilder vum Olivieri un dr Gelderbloom. Anne 2020 isch unter em Titel *Sagenhafter Hotzenwald* im Basler Friedrich Reinhardt-Verlag e Buech mit 32 nooverzellte Sage us em Hotzewald uusechuu.

Zäme mit em Verain *Aktiver Hotzenwald* het d Hasswani 2016 en Alemannisch-Wettbewärb fir Schuele us em Hotzewald in s Lääbe gruefe, wu all baar Johr soll stattfinde. 2019 isch er zum zwaite Mol duregfiert wore.

Anne 2021 het si im Drey-Verlag im Buech *Chind un andri Ploge wo glücklich mache* 51 Gschichte uf Alemannisch publiziert. Im nämlige Johr het si bim Dialäktwettbewärb Lohrer Murre mit dr Gschicht „Do aacho“ e zweete Bryys in dr Kategory Prosa gwunne.

Im Johr 2022 het si dr historisch Roman *Die letzte Äbtissin* iber di letscht Firschtäbtissi vum Frauestift Säckinge, d Marianna von Hornstein-Göffingen, publiziert.

Anne 2024 het d Hasswani bim neie Landesbryys fir Dialäkt, wu s Land Bade-Wirttebärg zäme mit em Dachverband der Dialekte Baden-Württemberg uusgschriibe het, in dr Kategory Literatur dr erscht Bryys gwunne.

D Hasswani isch Mitglid bi dr Muettersproch-Gsellschaft un dert syter 2020 Mitglid im Vorstand as Bysitzeri.

## Wäärch
* *Sagenhafter Hotzenwald.* Friedrich Reinhardt Verlag, Basel 2020. 320 S.
* *Chind un andri Ploge wo glücklich mache.* Drey-Verlag, Gutach 2021. ISBN 978-3-948482-05-3
* *Die letzte Äbtissin.* Friedrich Reinhardt, Basel 2022. ISBN 978-3-7245-2574-5. 544 S.

## Weblink
* Websyte vu dr Sandhya Hasswani
* Täxtprobe uf dr Websyte vu dr Muettersproch-Gsellschaft
* Künstlerinnen & Künstler uf dr Websyte vum Projäkt „Mundart in der Schule“
* Karin Stöckl-Steinebrunner: Mundart-Autorin spürt dem Herrischrieder Stehli-Fürscht nach, Badische Zeitung, 31. Mai 2019
* Die Gotte war Patin für die Mundart, Badische Zeitung, 10. Mai 2022
* Sandhya Hasswani schreibt über die letzte Äbtissin – und verrät, was wir von ihr lernen können, Südkurier, 26. Oktober 2022
* Mit indischen Wurzeln im Schwarzwald:„Dialekt ist eine Brücke“, Stuttgarter Nachrichten, 5. Augschte 2025

## Fueßnote